Universitatea din București, parte a proiectului CIVIS “Birds on our campuses”


În perioada 22 ianuarie – 10 februarie 2024, Universitatea din București demarează procesul de identificare a păsărilor din campus, în cadrul proiectul CIVIS “Birds on our campuses”, o inițiativă coordonată de Universitatea Aix-Marseille, în colaborare cu Universitatea din Glasgow, Universitatea Autonomă din Madrid și Universitatea din Lausanne.

În ultimii ani, scăderea procentului speciilor de păsări comune a devenit o problemă majoră de mediu, cu o pierdere de peste 30% din numărul lor. În încercarea de a evalua și a aborda această situație, a luat naștere, în primăvara anului 2023, proiectul “Birds on our campuses”. 

Această inițiativă are ca scop implicarea comunităților academice ale universităților membre în procesul de conștientizare a biodiversității campusului lor. Totodată, proiectul se extinde și către CIVIS Open Labs, facilitând implicarea comunităților locale în activitatea proiectului. Astfel, oamenii din afara sferei academice pot avea ocazia de a contribui la activitatea de cercetare.

Conf. univ. dr. Cristina Andreea Staicu, cadru didactic la Facultatea de Biologie a UB, coordonează procesul de identificare a speciilor de păsări din campusul Universității din București, oferind astfel o perspectivă unică asupra biodiversității locale. 

Pentru acest proiect, au fost alese trei perioade din an în care cercetătorii vor desfășura cercetarea științifică: primăvara, toamna și iarna. Prima perioadă experimentală a proiectului – primăvară – a avut loc între 17 aprilie și 13 mai 2023. Astfel, anul acesta, odată cu începerea perioadei de iarnă, proiectul se află într-o nouă fază esențială: cercetarea comportamentului păsărilor în condiții de iarnă, sporind complexitatea datelor colectate.

Pentru a gestiona eficient acest proiect, cercetătorii beneficiază de ajutorul platformei științifice iNaturalist. Astfel, prin utilizarea tehnologiei, acest proiect reunește cercetarea  desfășurată în cadrul universităților membre CIVIS, având totodată un aport valoros în monitorizarea biodiversității la nivel internațional.

Mai multe informații despre proiectul “Birds on our campuses” sunt disponibile aici și aici.

CIVIS este o Alianță Universitară Europeană care reunește 11 universități membre: Aix-Marseille Université (Franța), Universitatea Națională și Kapodistriană din Atena (Grecia), Universitatea din București (România), Université Libre de Bruxelles (Belgia), Universidad Autónoma de Madrid (Spania), Sapienza Università di Roma (Italia), Universitatea Stockholm (Suedia), Eberhard Karls Universität Tübingen (Germania), Universitatea din Glasgow (Marea Britanie), Universitatea Paris Lodron din Salzburg (Austria) și Universitatea din Lausanne (Elveția). Selectat de Comisia Europeană drept unul dintre primele 17 universități-pilot europene, CIVIS reunește aproximativ o jumătate de milion de studenți și peste 70.000 de membri ai personalului, inclusiv 37.400 de cadre universitare și cercetători.

